-----------------------------------------------------------------------
  4. การประกอบธุรกิจของกลุ่มธุรกิจหลัก (กลุ่มน้ำยางข้นและกลุ่มยางยืด) ส่วนที่ 1

  -----------------------------------------------------------------------

กลุ่มน้ำยางข้น:

(1) ลักษณะผลิตภัณฑ์หรือบริการ

(ก) ผลิตภัณฑ์หลัก

คือ น้ำยางพาราเข้มข้น (Concentrated Latex) ผลิต
โดยการนำเอาน้ำยางพาราสดมาแยกส่วนที่เป็นของเหลวอื่นและสารที่ไม่ใช่เนื้อยางบางอย่างออก
โดยกรรมวิธีผ่านเครื่องจักรกลปั่นแยกด้วยความเร็วสูง น้ำยางข้นที่ได้จะมีคุณสมบัติโดยทั่วไป คือ
มีความเข้มข้น 60% ของเนื้อยางแห้ง สามารถเก็บรักษาไว้ในสภาพของเหลวได้เป็นเวลานาน
และมีคุณสมบัติทางเคมีที่เหมาะสมกับการนำไปเป็นวัตถุดิบหลักในการผลิต ถุงมือแพทย์ ถุงมือยาง
ถุงยางอนามัย ฟองน้ำ หัวนมยาง เส้นด้ายยางยืด กาว ลูกโป่ง เป็นต้น

ปัจจุบันบริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน)
ได้ใบรับรองระบบคุณภาพมาตรฐาน ISO 9001 : 2008 , ISO 14001 : 2004 และ IEC
17025 (ห้องแล็ปมาตรฐาน) โดยเป็นบริษัทแรกในอุตสาหกรรมน้ำยางข้นของประเทศไทย
ที่ได้รับใบรับรองห้องแล็ปมาตรฐานในการทดสอบน้ำยางพารา นอกจากนี้ บริษัท
ไทยรับเบอร์ลาเท็คซ์กรุ๊ป จำกัด ยังได้ใบรับรองระบบคุณภาพมาตรฐาน ISO 9001 : 2008 ,
ISO 14001 : 2004 และ ISO 18001 : 2007

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ในปี 2555 บริษัทเสียภาษีเงินได้นิติบุคคลในอัตราร้อยละ 23 สำหรับบริษัทย่อย คือ บริษัท
ไทยรับเบอร์ลาเท็คซ์กรุ๊ป จำกัด หมดสิทธิประโยชน์การยกเว้นภาษีเงินได้นิติบุคคล
ตามพระราชบัญญัติส่งเสริมการลงทุน พ.ศ.2520
บริษัทย่อยจึงเสียภาษีเงินได้นิติบุคคลในอัตราร้อยละ 23 เช่นเดียวกัน แต่ในปี 2555
ผลประกอบการเกิดยอดขาดทุนสุทธิ จึงไม่ได้เสียภาษีเงินได้นิติบุคคล

(2) การตลาดและการแข่งขัน

(ก) นโยบายและลักษณะการตลาด

1. กลยุทธ์การแข่งขันที่สำคัญ

- รับคำสั่งซื้อล่วงหน้าไม่เกิน 3 เดือน:
เพื่อให้คาดการณ์ต้นทุนได้ใกล้เคียงความเป็นจริงและตั้งราคาขายในระดับที่มีกำไรและแข่งขันได้
รวมทั้งช่วยวางแผนการผลิตได้อย่างดี

- การตั้งราคาขายที่มีกำไรและสามารถแข่งขันได้: การมีโรงงานกระจายอยู่ใน 3 ภาค คือ
ภาคใต้ ภาคตะวันออก และภาคตะวันออกเฉียงเหนือ
ซึ่งมีฤดูกาลของยางผลัดใบต่างกันจึงมีปัญหาการขาดแคลนวัตถุดิบน้อยกว่าผู้ผลิตที่มีโรงงานอยู่ในภาคเดียว
ทำให้สามารถควบคุมต้นทุนการผลิตได้อย่างมีประสิทธิภาพและเป็นผู้นำในการตั้งราคาขาย

- มีสินค้าจำหน่ายอย่างสม่ำเสมอและจัดส่งตรงตามกำหนด : จากการเป็นผู้ผลิตรายใหญ่สุดของโลก
ทำให้บริษัทสามารถจัดส่งสินค้าให้แก่ลูกค้าได้ตลอดปีตามกำหนด

- การประกันคุณภาพสินค้า: บริษัทจะผลิตน้ำยางข้นให้เป็นไปตามสูตรที่ลูกค้าต้องการ
หากไม่เป็นไปตามสูตร จะมีการปรับปรุงสินค้าให้ได้ตามความต้องการของลูกค้า

- การบริการหลังการขาย:
บริษัทได้มอบสินค้าและให้บริการแก่ลูกค้าด้วยความซื่อสัตย์และดูแลลูกค้าเป็นอย่างดีตลอดมา

  2. ลักษณะลูกค้า

ลูกค้าส่วนใหญ่เป็นลูกค้าที่ติดต่อซื้อขายกันมานาน
และมีความสัมพันธ์ที่ดีต่อกันเพราะบริษัทได้ส่งมอบสินค้า

และบริการแก่ลูกค้าด้วยความซื่อสัตย์ โดยให้ความช่วยเหลือและแก้ไขปัญหาต่างๆ เมื่อลูกค้าต้องการ
อีกทั้งมีความยืดหยุ่นในเรื่องของสินค้าขาดหรือเกิน

  3. กลุ่มลูกค้าเป้าหมาย

กลุ่มลูกค้าเป้าหมาย คือ ผู้ผลิตผลิตภัณฑ์จากยางพารา ซึ่งใช้น้ำยางข้นเป็นวัตถุดิบในการผลิต เช่น
ถุงมือยาง เส้นด้ายยางยืด หัวนมยาง ถุงยางอนามัย ที่นอนและหมอนยางพารา เป็นต้น

4. การจำหน่ายและช่องทางการจัดจำหน่าย

สัดส่วนการจัดจำหน่ายในประเทศอยู่ที่ร้อยละ 70 ส่วนต่างประเทศอยู่ที่ร้อยละ 30
ลูกค้าต่างประเทศได้แก่ จีน มาเลเซีย เกาหลีใต้ฯ ในด้านช่องทางการจัดจำหน่าย สัดส่วนจำหน่าย
ตรงถึงผู้ผลิตผลิตภัณฑ์ยางร้อยละ 80 ผ่านผู้นำเข้าร้อยละ 20
กลุ่มน้ำยางข้นกลุ่มน้ำยางข้นไม่มีความเสี่ยงจากการพึ่งพิงลูกค้ารายใหญ่เพราะไม่มีการขายให้แก่ลูกค้ารายใดรายหนึ่งในสัดส่วนที่สูงกว่าร้อยละ
30 ของรายได้

(ข) สภาพการแข่งขันในอุตสาหกรรม

จากเหตุการณ์ราคายางทั่วโลกปรับลดลงมาอย่างมากตั้งแต่ช่วงปลายปี 2554
ทางรัฐบาลไทยได้ออกมาตรการอนุมัติวงเงินจำนวน 15,000 ล้านบาท
เพื่อพยุงราคายางในตลาดที่ตกต่ำโดยซื้อยางแผ่นดิบ (Uss) จำนวน 200,000 ตันที่ราคา 120
บาท/กก. และในช่วงกลางปี 2555
รัฐบาลไทยได้ดำเนินมาตรการทบทวนการแทรกแซงราคายางโดยปรับลดเหลือ 100 บาทต่อกิโลกรัม
ดำเนินการซื้อผ่าน The Rubber Estates Organization (REO) ต่อมาในเดือนสิงหาคม
2555 รัฐบาลไทยได้อนุมัติวงเงินแทรกแซงราคายางเพิ่มขึ้น 30,000 ล้านบาท เพื่อพยุงราคายาง
ซึ่งวงเงินที่เพิ่มเติมนี้จะส่งผลให้การถือครองสต๊อกยางเป็นจำนวนสูงถึง 300,000 ตัน

ช่วงต้นปี 2555 สต๊อกยางในคลังสินค้าทัณฑ์บนที่ท่าเรือชิงเต่า (Qingdao FTZ) ประเทศจีน
อยู่ที่ประมาณ 220,000 ตัน ซึ่งการกักเก็บสต๊อกในส่วนนี้เกิดขึ้นเมื่อราคายางต่างประเทศลดลง
ขณะที่ผู้ซื้อต้องการที่จะติดต่อซื้อกับผู้ขายจากต่างประเทศโดยตรง
จึงเพิกเฉยต่อการซื้อยางจากคลังสินค้าทัณฑ์บน ส่งผลให้สต๊อกยางจำนวนนี้ยังคงปรับเพิ่มขึ้น
และจากการประมาณการสต๊อกล่าสุดปี 2555 จะอยู่ที่ประมาณ 300,000 ตัน

เดือนตุลาคม 2555 รัฐบาลจีนได้ตกลงที่จะเพิ่มกลยุทธ์การกักเก็บสต๊อกยางอีกจำนวน 60,000
ตันให้ได้ในปลายปี 2555 ร่วมกับแผนการซื้อยางอีกจำนวน 200,000 ตันในปลายปี 2556
เพื่อสนับสนุนราคายางให้มีเสถียรภาพ

ช่วงต้นไตรมาส 2 ปี 2555 ราคายาง TSR20 ปรับตัวลดลงจาก USD3.80/กก. เป็น
USD3.60/กก. สาเหตุจากความกังวลเกี่ยวกับภาพรวมเศรษฐกิจมหภาคที่อ่อนตัวลงโดยเฉพาะยุโรป
ซึ่งส่งผลกระทบที่คล้ายกันต่อตลาดสินค้าโภคภัณฑ์ส่วนใหญ่
แม้จะมีการชะลอตัวตามฤดูกาลของอุปทานจากภาคพื้นเอเชียตะวันออกเฉียงใต้ในช่วงยางผลัดใบ
ประกอบกับกลุ่มประเทศยุโรปอยู่ในภาวะเศรษฐกิจถดถอย
จึงทำให้ปริมาณการนำเข้ายางธรรมชาติจากยุโรปลดลงมากกว่า 10%

ในประเทศไทย
ปริมาณฝนในภาคพื้นเอเชียตะวันออกเฉียงใต้อยู่ระดับต่ำกว่าค่าเฉลี่ยซึ่งชี้ให้เห็นถึงภาวะ El-Nino
กับโอกาส 50% ที่จะเกิดขึ้นในช่วงครึ่งหลังของปี 2555
และอีกทั้งปัจจัยหนุนจากผลผลิตจากการทำสวนยางใหม่ที่เพิ่มขึ้นมาตั้งแต่ช่วงกลางปี 2543
จะส่งผลให้ปริมาณการส่งออกยางธรรมชาติรวมถึงยางคอมปาวด์ปรับเพิ่มขึ้นเกือบ 3.10 ล้านตัน
ซึ่งสะท้อนให้เห็นถึง อัตราการเจริญเติบโตปีละ 11%
ถึงแม้ว่าอัตราการเจริญเติบโตในช่วงไตรมาสแรกปี 2555
ลดน้อยลงเมื่อเทียบกับไตรมาสเดียวกันในปี 2554
แม้ว่าความต้องการใช้ยางในยุโรปและอเมริกาได้ลดลง
อย่างไรก็ตามราคายางธรรมชาติถึงแม้จะอยู่ภายใต้ความกดดันก็ยังคงได้รับ

การสนับสนุนจากการซื้อที่แข็งแกร่งของจีน
การเจริญเติบโตในประเทศจีนเป็นผลส่วนหนึ่งมาจากการผลิตยางรถยนต์ที่เพิ่มขึ้น 8%
และจากทั้งสต๊อกยางรถยนต์และยางธรรมชาติที่เพิ่มขึ้น

รัฐบาลของทั้ง 3 ประเทศสมาชิก ITRC (ไทย, อินโดนีเซียและมาเลเซีย)
ประกาศตกลงร่วมกันที่จะดำเนินการ 2 แผนการที่จะพยุงราคายาง
ซึ่งแผนการปริมาณยางส่งออกตามที่ตกลง (AETS) นี้จะจำกัดการส่งออกจำนวน 300,000
ตันตั้งแต่เดือนตุลาคมถึงมีนาคม 2556 (ปริมาณ 60% ระหว่างตุลาคม-ธันวาคม 2555)
และแผนการจัดการอุปทาน (SMS) ซึ่งจะมีการโค่นต้นยางเก่าลงเพื่อปลูกใหม่จำนวน 100,000 ไร่
จะช่วยลดอุปทานยางพาราลงอีก 150,000 ตัน ซึ่งต้องรอเวลาอีก 7 ปี
การปลูกยางใหม่จึงจะให้ผลผลิต

ตลาดในประเทศยังคงเป็นตลาดหลักของกลุ่มน้ำยางข้น (70% ของยอดขายรวม)
ขณะที่จีนยังคงเป็นตลาดอันดับสองรองลงมา
นอกจากนี้บริษัทยังมีการเพิ่มการขายน้ำยางข้นไปยังประเทศอื่นๆ เช่น ยุโรปและส่วนอื่นๆ
ของเอเชีย เช่น ปากีสถาน, บังคลาเทศ, อินโดนีเซีย และตะวันออกกลาง
และจากโรงงานผลิตน้ำยางข้นของกลุ่มบริษัททั้งหมด 8 โรงงาน ในภาคใต้ ภาคตะวันออก
ภาคอีสาน และโรงงานพันธมิตรอีก 3 บริษัท บริษัทไทยรับเบอร์ฯ
ยังคงเป็นผู้ผลิตน้ำยางข้นที่ใหญ่ที่สุดในโลก มีกำลังการผลิต 256,000 ตัน

ในปี 2556 ยังเป็นจุดเริ่มต้นใหม่สำหรับบริษัทในเครือในส่วนของกลุ่มธุรกิจสวนยางพารา
ซึ่งบริษัทได้มีการลงทุนในจังหวัดเชียงรายบนเนื้อที่ประมาณ 15,000 ไร่เมื่อหลายปีที่ผ่านมา
บางส่วนของสวนยางพารานี้ปัจจุบันมีความพร้อมแล้วสำหรับการกรีดยาง
ซึ่งหมายถึงบริษัทจะมีวัตถุดิบเพิ่มมากขึ้นสำหรับมาใช้ในการผลิตน้ำยางข้นของกลุ่มบริษัท
และจะเป็นการสร้างเสริมรายได้ให้แก่บริษัท
กลุ่มบริษัทสวนยางทั้งหมดนี้จะยังคงเจริญเติบโตขึ้นไปเรื่อยๆ
และปริมาณการกรีดยางจะปรับเพิ่มขึ้นในอีกไมกี่ปีข้างหน้านี้ตามแผนการที่วางไว้

บจก.ไทยรับเบอร์ลาเท็คซ์กรุ๊ป สาขาเซี่ยงไฮ้ ในปี 2555 นี้
ทางทีมงานค้ายางได้ทำยอดซื้อขายและผลกำไรที่เพิ่มขึ้น ซึ่งผลงานที่ดีนี้จะยังคงดำเนินต่อไปในปี
2556
ขณะที่จีนยังเป็นตลาดกลุ่มผู้ซื้อยางธรรมชาติรายใหญ่ของโลกและการเจริญเติบโตในตลาดจีนจะยังคงเพิ่มขึ้นต่อไป

บริษัทจะยังคงผลิตสินค้าจากน้ำยางและยางธรรมชาติที่มีคุณภาพชั้นนำ รักษาบริการที่ดีแก่ลูกค้า
ขยายส่วนแบ่งการตลาด และรักษาสถานภาพการเป็นผู้นำในอุตสาหกรรมยางของโลก

(ค) แนวโน้มภาวะอุตสาหกรรมและสภาพการแข่งขันในอนาคต

ปัจจัยที่มีผลกระทบต่อภาวะตลาดยางพาราในปี 2556 คือ ภาวะเศรษฐกิจของโลก
ความต้องการยางพาราของตลาดโลก ระดับปริมาณสต็อกยางพาราในประเทศไทย และประเทศจีน
จะเป็นปัจจัยสำคัญในการกำหนดทิศทางราคายางพาราในปี 2556 นี้
พิจารณาจากสถานการณ์ภาวะเศรษฐกิจโลกที่ดีขึ้นในปี 2556
ความต้องการยางพาราในตลาดประเทศจีนยังมีแนวโน้มขยายตัวอย่างต่อเนื่อง
ระดับราคายางพาราเริ่มปรับตัวสูงขึ้น
บริษัทจึงคาดหวังการขยายตัวในอัตราที่สูงขึ้นของยอดขายและส่วนแบ่งการตลาดของกลุ่มน้ำยางข้นในปีนี้

(3) การจัดหาผลิตภัณฑ์

(ก) ลักษณะการจัดหา

ในปัจจุบันกลุ่มน้ำยางข้นมีโรงงานรวม 8 โรงงาน กระจายที่ตั้งในภาคตะวันออก 4 โรงงาน
ภาคใต้ 3 โรงงาน ภาคตะวันออกเฉียงเหนือ 1 โรงงาน รวมแล้วมีกำลังการผลิตประมาณ
256,000 ตันต่อปี นอกจากนี้ยังมีการทำสัญญาซื้อขายกับโรงงานพันธมิตรอีกจำนวน 3 แห่ง
จัดได้ว่าทางกลุ่มเป็นผู้ผลิตที่มีโรงงานและกำลังการผลิตมากที่สุดของโลก

ทางกลุ่มมีนโยบายการผลิตที่สำคัญ คือ ผลิตตามสูตรที่ลูกค้าต้องการ
และทำให้น้ำยางข้นสามารถรักษาความเข้มข้นตามมาตรฐานให้ได้นานที่สุด ในการจัดหาวัตถุดิบหลัก
คือ น้ำยางพาราสด จัดซื้อจากประเทศไทย ร้อยละ 100 โดยรับซื้อจากชาวสวน

จำนวนมากตามพื้นที่ใกล้โรงงาน เพื่อให้ได้วัตถุดิบในราคาต่ำ สำหรับวัตถุดิบรอง
คือสารเคมีเพื่อรักษาสภาพน้ำยาง จัดซื้อจากในประเทศ ร้อยละ 100
ผู้จำหน่ายในประเทศมีประมาณ 15 ราย ในด้านการจัดซื้อ
กลุ่มน้ำยางข้นไม่มีความเสี่ยงจากการพึ่งพิงผู้จัดจำหน่ายรายใหญ่
เพราะไม่มีการซื้อจากผู้จัดจำหน่ายรายใดรายหนึ่งในสัดส่วนที่สูงกว่าร้อยละ 30 ของยอดซื้อรวม
ในปี 2555 ราคาซื้อน้ำยางพาราสดลดลงในสัดส่วนร้อยละ 26.75 จากปีก่อน

(ข) ผลกระทบต่อสิ่งแวดล้อม

กลุ่มน้ำยางข้นได้ทำการผลิตโดยตระหนักถึงผลกระทบต่อสิ่งแวดล้อม ในช่วงระยะเวลา 3 ปีที่ผ่านมา
ได้จัดสรรเงินเพื่อการลงทุนและเป็นค่าใช้จ่ายเกี่ยวกับบ่อน้ำเสีย จำนวนเงินรวม 8.49 ล้านบาท
เพื่อให้ระบบการควบคุมสิ่งแวดล้อมเป็นไปตามกฎหมายและมาตรฐานสากล
สำหรับในระบบบำบัดน้ำทิ้งทางกลุ่มสามารถควบคุมค่า BOD
ให้อยู่ในระดับต่ำกว่ามาตรฐานของกระทรวงอุตสาหกรรม ในช่วงระยะเวลา 3 ปีที่ผ่านมา
ไม่มีปัญหาสิ่งแวดล้อม

กลุ่มยางแท่ง:

(1) ลักษณะผลิตภัณฑ์หรือบริการ

(ก) ผลิตภัณฑ์หลัก

คือ ยางแท่ง STR20 (Standard Thai Rubber 20) วัตถุดิบสำคัญ คือ ยางก้อนถ้วย ยางแผ่น
โดยผ่านขบวนการย่อยเป็นชิ้นเล็กๆอบให้แห้งด้วยความร้อนและอัดเป็นแท่ง
ผลิตภัณฑ์ที่ได้ส่วนใหญ่จะใช้ในอุตสาหกรรมผลิตยางล้อรถยนต์

บริษัทในเครือ คือ บจก.ไทยรับเบอร์ เอช พี เอ็น อาร์ เริ่มต้นการผลิตยางแท่ง STR20
ในเดือนมกราคม 2555 โรงงานตั้งอยู่ที่จังหวัดชุมพร ปัจจุบันมีกำลังการผลิตรวม 60,000 ต่อปี
การขายส่วนใหญ่มุ่งไปสู่ตลาดจีน ส่วนที่เหลือขายในตลาดในประเทศ อินเดียและยังสิงคโปร์
โรงงานแห่งนี้ยังผลิตยางแท่ง STR20 Compound สำหรับตลาดจีน โดยในปี 2556
บริษัทได้กำหนดวางแผนที่จะเพิ่มยอดขายยางแท่ง STR20 ไปยังเกาหลี ญี่ปุ่น ยุโรป
และจะมุ่งสู่การเป็นผู้ผลิตและจำหน่ายยางแท่งที่ได้รับการอนุมัติไว้วางใจจากผู้ผลิตยางรถยนต์รายใหญ่

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

อุตสาหกรรมการผลิตรถยนต์ในปี 2555
ทั้งในประเทศและต่างประเทศมีโอกาสการเติบโตอย่างต่อเนื่อง
โดยเฉพาะในประเทศมียอดการผลิตรถยนต์ที่สูงขึ้น ซึ่งมาจากนโยบายรถยนต์คันแรกของรัฐบาล
จึงมีส่วนทำให้อุตสาหกรรมยางล้อรถยนต์มีการเติบโตดีขึ้นตามการขยายตัวของอุตสาหกรรมผลิตรถยนต์
โดยผลิตภัณฑ์ยางแท่ง จำนวนร้อยละ 90 เป็นวัตถุดิบในการผลิตยางล้อรถยนต์

จากนโยบายรัฐบาลที่จัดให้มีการเรียกเก็บเงินสงเคราะห์การทำสวนยาง (CESS)
โดยเก็บจากผู้ส่งออกยางแปรรูปขั้นต้น เป็นอุปสรรคต่อการแข่งขันกับคู่แข่งขันในตลาดต่างประเทศ
ส่งผลกระทบเรื่องการกำหนดราคาขายเพราะผู้ประกอบการต้องบวกเงินสงเคราะห์การทำสวนยาง
(CESS) ทำให้ราคาขายสูงขึ้นและยากต่อการแข่งขัน

  (2) การตลาดและการแข่งขัน

  (ก) นโยบายและลักษณะการตลาด

1. กลยุทธ์การแข่งขันที่สำคัญ

บจก.ไทยรับเบอร์ เอช พี เอ็น อาร์ เน้นการขายให้กับผู้ผลิตยางล้อรถยนต์ระดับกลาง-บน
เนื่องจากเป็นตลาดที่มีการเติบโตอย่างต่อเนื่อง อีกทั้งบริษัทได้เน้นการพัฒนาคุณภาพสินค้า
เพื่อตอบสนองความต้องการของกลุ่มลูกค้าดังกล่าว

  2. การจำหน่ายและช่องทางการจำหน่าย

บริษัทมีสัดส่วนการจำหน่ายในประเทศอยู่ที่ร้อยละ 37 ของยอดขายรวม
โดยจัดจำหน่ายตรงถึงโรงงานผู้ผลิตยางล้อรถยนต์ สำหรับตลาดต่างประเทศ
มีสัดส่วนการจำหน่ายสูงถึงร้อยละ 63 ของยอดขายรวม
โดยจัดจำหน่ายตรงถึงโรงงานผู้ผลิตยางล้อรถยนต์และผ่านตัวแทนจำหน่ายในท้องถิ่น
โดยตลาดส่งออกหลักที่สำคัญของบริษัท คือ จีน อินเดีย สิงค์โปร์ และในช่วง 1-2 ปีข้างหน้า
บริษัทมีแผนที่จะขยายตลาดส่งออกไปยังประเทศเกาหลีใต้และประเทศญี่ปุ่น

(ข) สภาพการแข่งขันในอุตสาหกรรม ธุรกิจผลิตยางแท่งมีการเติบโตได้ดีในตลาด
มีการแข่งขันสูงและมีความเสี่ยงสูง บริษัทจึงเลือกขายในตลาดขนาดกลาง ซึ่งจะทำให้ได้กำไร
และบริษัทยังคงพัฒนาคุณภาพสินค้าและต้นทุนการผลิต จนกว่าจะเทียบเท่าเพื่อส่งขายลูกค้ารายใหญ่ได้

(3) การจัดหาผลิตภัณฑ์

(ก) ลักษณะการจัดหา

บจก.ไทยรับเบอร์ เอช พี เอ็น อาร์ มีโรงงานตั้งอยู่ในจังหวัดชุมพร นโยบายการผลิตที่สำคัญคือ
เน้นเรื่องของคุณภาพสินค้า ลดต้นทุนผลิตเพื่อให้ได้กำไรสูงสุด โดยใช้วัตถุดิบที่มีอยู่ในประเทศ
การจัดหาวัตถุดิบหลัก คือ ยางก้อนถ้วย บริษัทจัดซื้อในประเทศทั้งหมด
โดยซื้อจากบริษัทที่เกี่ยวข้องกันและบางส่วนซื้อจากผู้ค้าในประเทศ ย่อมเป็นการรับประกันได้ว่า
บริษัทจะมีวัตถุดิบในการผลิตตลอดทั้งปี

(ข) ผลกระทบต่อสิ่งแวดล้อม

โรงงานยางแท่งเป็นธุรกิจที่ต้องใช้น้ำค่อนข้างมาก บริษัทจึงต้องเน้นระบบการใช้น้ำหมุนเวียน คือ
ระบบน้ำรีไซเคิล 100% รวมถึงการใช้ระบบชีวภาพเพื่อลดปัญหาเรื่องกลิ่น
นอกจากนี้ยังมีการลงทุนในระบบแก๊สชีวภาพ (ไบโอแก๊ส)
คือการใช้พลังงานชีวมวลจากระบบบำบัดผลิตเป็นพลังงานเชื้อเพลิงมาใช้ในโรงงานเพื่อลดค่าใช้จ่ายด้านพลังงาน
เป็นการลดมลภาวะเกี่ยวกับน้ำเสีย

กลุ่มเส้นด้ายยางยืด:

(1) ลักษณะผลิตภัณฑ์หรือบริการ

(ก) ผลิตภัณฑ์หลัก

คือ เส้นด้ายยางยืด (Rubber Thread) วัตถุดิบสำคัญ คือ น้ำยางข้น
ผลิตภัณฑ์ที่ได้ส่วนใหญ่จะใช้ในอุตสาหกรรมสิ่งทอ
โดยลูกค้าซื้อเส้นด้ายยางยืดไปเป็นวัตถุดิบในการประกอบสิ่งทออีกต่อหนึ่ง
โดยนำไปทอกับเส้นใยโพลีเอสเตอร์ เพื่อให้กลายเป็นแถบ Elastic สำหรับเสื้อผ้าสำเร็จรูป เช่น
ชุดชั้นในสุภาพสตรี ขอบเอวกางเกงยืด ขอบถุงเท้า เป็นต้น

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ผลิตภัณฑ์ที่ใช้ทดแทนเส้นด้ายยางยืดธรรมชาติได้ก็คือเส้นด้ายยางสังเคราะห์
ซึ่งถ้าหากราคาของเส้นด้ายยางสังเคราะห์มีราคาถูกลงถึงระดับหนึ่ง
จะทำให้ลูกค้าหันไปใช้เส้นด้ายยางสังเคราะห์แทนเส้นด้ายยางยืดที่ทำจากยางพาราธรรมชาติ
ประกอบกับในปี 2555 ราคายางพาราธรรมชาติได้ปรับตัวลดลงอย่างต่อเนื่อง
ทำให้ราคาเส้นด้ายยางยืดธรรมชาติปรับตัวลดลงตามไปด้วย อย่างไรก็ตามในปัจจุบัน
กลุ่มลูกค้าที่ใช้สินค้าทั้งสองประเภทค่อนข้างแบ่งแยกกัน

  (2) การตลาดและการแข่งขัน

  (ก) นโยบายและลักษณะการตลาด

1. กลยุทธ์การแข่งขันที่สำคัญ

- สามารถรองรับความต้องการของลูกค้าได้ทั้งรายเล็กและรายใหญ่

- สร้างความมั่นใจให้แก่ลูกค้าด้วยการส่งมอบสินค้าตามกำหนด

  - มีการบริการหลังการขาย โดยมีตัวแทนประจำท้องถิ่นดูแลรักษาตลาด

  - มีการเยี่ยมเยียนลูกค้าเป็นระยะๆ เพิ่มความมั่นใจให้กับลูกค้า

  - การรับประกันคุณภาพสินค้าจนส่งถึงผู้บริโภค

  2. การจำหน่ายและช่องทางการจำหน่าย

สัดส่วนการจำหน่ายในประเทศอยู่ที่ร้อยละ 6 ของยอดขายรวม บริษัทฯ
จะจำหน่ายตรงถึงผู้ใช้และผ่านตัวแทนจำหน่าย สำหรับตลาดต่างประเทศ
มีสัดส่วนการจำหน่ายสูงถึงร้อยละ 94 ของยอดขายรวม โดยจัดจำหน่ายผ่านผู้จัดจำหน่ายในท้องถิ่น
ตลาดที่สำคัญ ได้แก่ จีนและประเทศแถบเอเชียใต้

(ข) สภาพการแข่งขันในอุตสาหกรรม อุตสาหกรรมเส้นด้ายยางยืด
เป็นอุตสาหกรรมต่อเนื่องจากน้ำยางข้น จัดอยู่ในประเภทผลิตภัณฑ์จากยาง
โดยเป็นสินค้ากึ่งสำเร็จรูปของอุตสาหกรรมสิ่งทอ บริษัทเป็นผู้ผลิตรายใหญ่อันดับต้นๆ
ของประเทศจากจำนวน 5 ราย
คู่แข่งขันส่วนใหญ่เป็นผู้ผลิตในประเทศและผู้ผลิตในประเทศมาเลเซีย ในปี 2555
ความต้องการใช้ยางยืดลดลง
เพราะสภาพเศรษฐกิจของจีนซึ่งเป็นกลุ่มลูกค้าหลักของบริษัทประสบปัญหาการส่งออก
อันเป็นผลต่อเนื่องมาจากสภาวะเศรษฐกิจในยุโรปที่ชะลอตัวลง
ซึ่งยุโรปเป็นผู้นำเข้าหลักสินค้าจากจีน จึงส่งผลให้การแข่งขันสูงขึ้นและราคาขายลดลง
จากการเปิดเขตการค้าเสรีไทย- จีนที่จะมีสินค้าที่ไม่ต้องเสียภาษีนำเข้าไปในจีน
ทำให้มีผู้ผลิตเส้นด้ายยางยืดรายใหม่ๆ ในประเทศจีนเพิ่มขึ้นจำนวน 2-3 ราย และยังมี Houinan
Group ซึ่งรัฐบาลจีนถือหุ้น ได้ลงทุนในอุตสาหกรรมเส้นด้ายยางยืด จึงทำให้เกิดการแข่งขันที่สูงขึ้น
แต่อย่างไรก็ตาม พบว่า ประสบปัญหาด้านการผลิตและการตลาด
เพราะคุณภาพยังไม่คงที่และราคามีความผันผวน

ในขณะที่ตลาดจีนมีการแข่งขันสูง แต่ในปี 2555 บริษัทสามารถเพิ่มปริมาณการขายได้ 15%
เพราะมีการปรับปรุงคุณภาพ เพิ่มปริมาณการผลิต และเพิ่มทีมงานด้านการตลาด
ซึ่งสามารถขยายตลาดไปตลาดอื่นนอกเหนือจากจีน เช่น อเมริกาใต้ และกลุ่มประเทศมุสลิม

(3) การจัดหาผลิตภัณฑ์ (ก) ลักษณะการจัดหา

บริษัท เวิลด์เฟล็กซ์ จำกัด (มหาชน) มีโรงงานตั้งอยู่ในจังหวัดระยอง มีกำลังการผลิตเต็มที่
24,000 ตันต่อปี นโยบายการผลิตที่สำคัญคือ ผลิตสินค้าตามที่ลูกค้าต้องการ
โดยใช้วัตถุดิบที่มีอยู่ในประเทศ การจัดหาวัตถุดิบหลัก คือ น้ำยางข้น บริษัทจัดซื้อในประเทศทั้งหมด
โดยซื้อจากบริษัทที่เกี่ยวข้องกันและบางส่วนซื้อจากผู้ค้าในประเทศ ย่อมเป็นการรับประกันได้ว่า
บริษัทจะมีวัตถุดิบในการผลิตตลอดทั้งปี สำหรับสารเคมี
บริษัทซื้อโดยผ่านผู้นำเข้าจากต่างประเทศเป็นส่วนใหญ่

(ข) ผลกระทบต่อสิ่งแวดล้อม

ในกระบวนการผลิตจะต้องมีระบบการบำบัดน้ำที่ดี
บริษัทได้ตระหนักถึงใช้ระบบบำบัดน้ำที่ใช้ในกระบวนผลิตทุกขั้นตอนอย่างถาวร
มุ่งเน้นลดการใช้น้ำในการผลิต นอกจากนี้
ยังมีกระบวนการนำสารเคมีบางส่วนกลับมาใช้ในกระบวนการผลิตได้อีก
เพื่อลดการใช้ปริมาณสารเคมี ทำให้กระบวนการบำบัดน้ำมีประสิทธิภาพมากขึ้น
ลดมลภาวะเกี่ยวกับน้ำเสีย พร้อมกับลดค่าใช้จ่ายสาธารณูปโภค ในช่วงระยะเวลา 3 ปีที่ผ่านมา
ไม่มีปัญหาสิ่งแวดล้อม ค่าใช้จ่ายและเงินลงทุนสิ่งแวดล้อม 3 ปีที่ผ่านมา 48.51 ล้านบาท